Einde van die pad vir vissmeer in SA | Maroela Media
Einde van die pad vir vissmeer in SA
Pecks Anchovette- en Redro-vissmeer gaan binnekort van Suid-Afrikaners se ontbyttafels verdwyn. (Foto: Snapnsave.co.za)
Pecks Anchovette- en Redro-vissmeer gaan binnekort van Suid-Afrikaners se ontbyttafels en uit kosblikke verdwyn wanneer dié handelsmerke deur Pioneer Foods van die winkelrakke gehaal word.
Volgens Pioneer se woordvoerder het dié maatskappy die vervaardiging van vissmeerprodukte einde verlede jaar gestaak as deel van sy "voortdurende portefeuljehersiening".
"Ons het ons kliënte daaroor ingelig, vervaardiging gestaak en die verkope van verwante items in Desember verlede jaar beëindig," het die woordvoerder aan Business Insider gesê.
Pecks Anchovette is oorspronklik van Brittanje afkomstig en dateer terug na 1891. Dit het in die 1960's in Suid-Afrika aangekom. Voor dít het Suid-Afrikaners gesmul aan Redro, 'n plaaslike vissmeer wat met 'n plaaslike familieresep in die 1930's ontwikkel is.
Redro was die voorste produk in die plaaslike soutsmeermark vir langer as 30 jaar. Die produk se gewildheid is aangehelp deur ikoniese Suid-Afrikaanse televisieadvertensies. In dié advertensies praat 'n jong seun, Rudy, as 'n verslaggewer weg van die kamera af en vertel hoekom hy alles – insluitend sy hond en sy ma – Redro noem: "Want dit is alles wat jy liefhet".
Redro is egter afgegradeer toe Pecks in Suid-Afrika begin versprei het en Rudy en sy hond het in die niet verdwyn.
Gegewe dat Pecks steeds 'n internasionale teenwoordigheid het, hoofsaaklik in Australië, is dit moontlik dat 'n alternatiewe verspreidingskanaal vir dié vissmeer heropen sal word. Dit is egter die einde vir Redro, die 90 jaar oue plaaslike produk.
Aangesien Pioneer reeds in Desember die vervaardiging van vissmeer gestaak het, raak winkelrakke reeds geleidelik leeg. Pioneer sê wanneer die huidige voorraad uitgeput is, sal daar nie meer vissmeer van fabrieke af by winkels afgelaai word nie.
"Die produkte sal dus beskikbaar wees aan verbruikers vir so lank as wat winkels voorraad het. Ons is in die proses om verwante handelsmerke aan 'n derde party te verkoop," het Pioneer se woordvoerder gesê.
Dit blyk dat Woolworths en Pick n Pay reeds net aanlyn voorraad beskikbaar het en dat Shoprite en Checkers 'n paar botteltjies vissmeer het wat nog aan verbruikers beskikbaar is.
Checkers in die Wes-Kaap het bevestig dat sy vissmeervoorraad reeds so te sê uitgeput is, maar dat daar moontlik nog smere op De Aar, Upington en Colesberg te vinde sal wees.
In Durban is daar ook nie 'n enkele botteltjie vissmeer te koop nie, met KwaZulu-Natallers wat sal moet afsit na Bethlehem, Ermelo of Secunda om vissmeer te koop.
In Johannesburg is daar nog plek-plek Redro en Pecks in winkels oor die hele stad beskikbaar.
Deel van: Kos, SA-nuus, Verbruikersake
Oorwinning vir media oor matriekuitslae
Derde ontsnapte gee homself oor
Dit is nou regtig slegte nuus. My man is mal daaroor.
Eintlik pateties. Kamtige handels besluit. Deel van ineenstorting van ons samelewing – melodramaties, dink nie so nie.
Dis nou rerig jammer. Ek koop dit nie so gereeld nie want ek is alleen so dit raak sleg in die yskas, maar dit was en is nog altyd een van my gunsteling smere.
Kan hulle asseblief dan met ons die resep deel? Dit is teleurstellend dat dit nou nie meer gemaak gaan word nie. Die maatskappye verstaan nie dat ons met kinders wat Asbergers, ADHD, ens. se kinders eet net sekere goeters en hierdie is een van die goed waarvoor my kind lief is. ????